I efiets de sentence dal tribunâl costituzionâl sul gnûf Statût di autonomie de Catalogne, che e à declarât incostituzionâi 14 ponts dal Statût e a ‘nd à riviodûts al ribàs altris 27, no si son fats spietâ. Cun di fat, ai 10 di Lui plui di un milion di personis al à sfilât pes stradis di Barcelone par protestâ cuintri de decision dai judiçs spagnûi. Ae manifestazion, clamade dongje dal Òmnium Cultural, a àn dât la lôr poie ancje se cun acents diviers ducj i partîts catalans, fale la diestre spagnoliste. Iniziativis di proteste a son stadis inmaneadis ancje des comunitâts catalanis ator pal mont, intant che manifestazions di solidarietât a son rivadis di altris nazionalitâts minorizadis europeanis. La sentence e à ancje dât un colp ae aleance che e ten sù il guvier catalan: cun di fat i socialiscj catalans (PSC) a àn domandât a chei spagnûi (PSOE) di superâ lis boçaduris dal tribunâl costituzionâl par mieç di une schirie di acuardis direts jenfri Madrid e Barcelone; ICV-EUiA e à dite che la uniche strade pussibile e je chê di sburtâ par permeti ai catalans di esercitâ il dirit di autodeterminazion; intant che ERC e à dât par sierade la aleance cumò in vore par cjapâ la strade de indipendence de Catalogne. Par CiU, il principâl partît di oposizion, il pat costituzionâl al è stât crevât e i spiete dome ai catalans di sielzi il lôr avignî cence limitazions imponudis di altris.
Il cambiament domandât di CiU, dut câs nol rivarà par mieç de leç di iniziative popolâr par inviâ un referendum su la indipendence. Cun di fat, la propueste par lâ ta cheste direzion e je stade boçade daspò che il consei pes garanziis statutariis le à judicade fûr des competencis dal statût di autonomie. Cundut che il parê nol fos vincolant, CiU e ICV a àn gjavât ae propueste la poie che i vevin dât sul imprin.
Font: VilaWeb, 10-17/06/10; Avui, 10-11/06/10; Món Divers, 13/07/10
fur_Latn fur_Latn cat_Latn